SMITTET NR. SYV I NORGE:En ny ansatt på øyeavdelingen er smittet, melder Oslo Universitetssykehus lørdag. Foto: KRISTER SØRBO

Ny Ullevål-ansatt corona-smittet – flere titalls testet

To ansatte ved øyeavdelingen på Ullevål sykehus har nå fått påvist coronaviruset.

Oppdatert 29. februar

Artikkelen er over 205 dager gammel, myndighetenes råd angående coronasmitten kan derfor være utdaterte. Du kan alltid holde deg oppdatert i vår spesial, eller gjennom FHIs nettsider.

Fredag bekreftet Oslo Universitetssykehus at én ansatt på øyeavdelingen har fått påvist coronaviruset Covid-19. Tester av fire andre ansatte med symptomer fra avdelingen viser én ny positiv corona-prøve.

Poliklinikken på øyeavdelingen er lørdag stengt og behandlingene avlyst på grunn av situasjonen, skriver Aftenposten. Poliklinikken er vanligvis åpen for akutt hjelp i helgene.

Flere ansatte testet

Pressevakt ved Oslo universitetssykehus Anders Bayer informerer om at flere titalls ansatte er testet for coronaviruset Covid-19. De ansatte tilhører enheten på øyeavdelingen som er berørt av smitten.

På spørsmål om når resultatene er klare, svarer Bayer at han håper testene de startet på i formiddag, er klare til en planlagt pressekonferanse lørdag ettermiddag.

Sykehuset ber alle som har vært på øyeavdelingen mandag til fredag denne uken om å holde seg hjemme og begrense sosial kontakt i to dager.

– I mellomtiden jobber vi med å kartlegge hvem som kan være smittet og vil kontakte de nærmeste to dagene, sier Bayer.

OUS’ spørsmål/svar-liste for øyeavdeling-pasienter Oslo Universitetssykehus har laget denne spørsmål-svar-listen for pasienter som har vært på øyeavdelingen. Hvem kan være utsatt for smitte?

Pasienter som har vært på øyeavdelingen fra mandag 24. februar

Er jeg utsatt for smitte?

Alle som er utsatt for smitte vil bli ringt opp fra sykehuset med beskjed om hva de skal gjøre.

Når blir jeg oppringt?

De som er utsatt for smitte, vil blir ringt opp i løpet av 1-2 dager.

Må jeg holde meg hjemme?

Frem til du eventuelt blir kontaktet, skal du leve som normalt

Hva skal jeg gjøre for å forhindre smitte?

Vaske hendene. Hoste i papirlommetørkle eller albuekroken. Vask hendene etterpå.

Er smitten farlig?

De fleste får milde symptomer som ligner forkjølelse. Noen kan få alvorligere sykdom med behov for sykehusinnleggelse.

Hva er symptomene?

Hoste, tungpustet og feber.

Hva gjør jeg hvis jeg får symptomer?

Hold deg hjemme. Ta kontakt med fastlege eller legevakt på 116 117. Vis mer

Totalt syv mennesker er nå bekreftet smittet i Norge, to av disse jobber på sykehuset i hovedstaden.

Bayer opplyser at det er en nær kollega av den første smittede som er smittet, og at det er gjort tester av andre ansatte i arbeidsmiljøet.

– Det gjøres nødvendige tiltak på øyeavdelingen for å hindre at ytterligere personer blir smittet, og det gjøres smittevask av lokaler, forteller Bayer til VG lørdag.

Bayer forteller at det ble gjort intense vurderinger fredag av hvordan smittesituasjonen i den aktuelle enheten ved øyeavdelingen ser ut, og at tiltak ble iverksatt umiddelbart.

Den første ansatte som fikk påvist smitte, har vært på ferie i Nord-Italia.

Denne personen fikk symptomer natt til tirsdag, og var på jobb mandag og tirsdag. Også den andre smittede jobber på øyeavdelingen og har symptomer.

– Vi arbeider med ivaretakelse av pasienter og ansatte, og nødvendige avklaringer i forbindelse med de positivt testede ansatte, skriver Oslo Univertsitetssykehus på sine nettsider lørdag morgen.

Kontakter pasienter og ansatte

Fredag opplyste Ullevål sykehus at pasienter som har vært i kontakt med den første smittede ansatte blir kontaktet.

Pressevakt Bayer sier lørdag at det gjøres løpende vurderinger på hvem som burde ringes.

– Men dette omfanget endres ikke nødvendigvis ettersom vi snakker om det samme miljøet, sier han.

Er dere gjennom ringelisten?

– Det jobbes kontinuerlig med å ringe og snakke med hver enkelt pasient, sier Bayer lørdag ettermiddag.

Administrerende direktør ved OUS Bjørn Atle Bjørnbeth uttalte fredag at de også har startet med å informere ansatte som har jobbet med den smittede ansatte.

Smittevernlege, Egil Lingaas, uttalte fredag til VG at de går ut fra at det er snakk om flere hundre personer de må ringe.

Den første ansatte som ble bekreftet smittet spurte tirsdag morgen om det var nødvendig å bli testet, men fikk nei og gikk på jobb.

Ullevål sykehus opplyser at pasienter som har vært på øyeavdelingen denne uken kan ringe 22 11 90 00 for nærmere informasjon. Telefonene holder åpent til kl 23.30 lørdag kveld.

I tillegg kan Helsedirektoratets informasjonstelefon 815 55 015 benyttes.

Ansatte ved Øyeavdelingen kan ringe 23 01 69 18 for nærmere informasjon. De kan også ringe 911 98 009 eller 480 16 240.

Syv corona-smittede i Norge

Totalt er syv personer nå bekreftet smittet i Norge.

26. februar ble det første tilfellet av viruset bekreftet i Norge hos en Tromsø-kvinne som har vært i Kina.

27. februar ble smitte påvist hos ytterligere tre personer hvorav en person bosatt i Bærum har vært i Iran, og to personer bosatt i Oslo har vært i Nord-Italia.

Fredag fikk en person som er bosatt i Bergen kommune påvist viruset, før Ullevål sykehus bekreftet smitte hos en av deres ansatte fredag kveld.

– Vi tenker at vi vurderer smittesituasjonen generelt i Norge på samme måte som før. Men det er klart det er alvorlig når noen på sykehus blir smittet. Man må treffe tiltak for å begrense spredning på selve sykehuset, har områdedirektør i FHI Geir Bukholm uttalt til VG.

Publisert: 29.02.20 kl. 10:21 Oppdatert: 29.02.20 kl. 15:39

Mer om Coronaviruset Norge